Kolmijalkaisia *Jakkara 60* -istuimia ja nelijalkaisia *E60* -malleja Viipurin kirjastossa, jossa malli otettiin ensimmäisen kerran yleisökäyttöön.
**Jakkara 60** on arkkitehti ja muotoilija Alvar Aallon suunnittelema ja Artekin valmistama kaluste.

Jakkara 60 on ollut tuotannossa vuodesta 1933 lähtien. Vuoteen 2013 mennessä sitä oli valmistettu yli miljoona kappaletta. Malli sopii monikäyttöisyytensä vuoksi niin istuimeksi, pöydäksi, säilytyspaikaksi kuin alustaksikin. Jakkara 60:ta pidetään erittäin kestävänä kalusteena ja sen kestävyyden puolesta puhuu myös se, että Artek on vuodesta 2023 lähtien antanut kalusteelle 50 vuoden takuun.

Kuvaus
------

Jakkaran korkeus on 44 senttiä. Istuinosan halkaisija on 35 senttiä. Pula-aikaan tehtiin myös pienikokoisempia malleja. Jakkaran kannessa eli istuinosassa on kotelorakenne: ylä- ja alapinoilla on vanerilevy ja niiden välissä on massiivipuuta. Kansiosan keskipisteessä on pieni ontto kohta.

Historia
--------

Jakkarat voi pinota torniksi. Jakkaran synnyn aikaan 1930-luvun vaihteessa eurooppalaiset suunnittelijat olivat innokkaita selkeälinjaisten ja yksinkertaisten huonekalujen puolestapuhujia. Nuori arkkitehti Alvar Aaltokin matkusti vuonna 1929 Saksaan nähdäkseen, miten pieniä kaupunkiasuntoja voitaisiin sisustaa yksinkertaisesti, kauniisti ja helposti siivottaviksi.

Jo seuraavana vuonna Aalto ja hänen puolisonsa, arkkitehti Aino Aalto, suunnittelivat pienen mallikodin näyttelyyn Helsingissä. Tässä kodissa esiteltiin ensimmäistä kertaa Aallon putkihuonekaluja, vaikka kolmijalkaista jakkaraa ei vielä ollut mukana. Aalto halusi alun perin tehdä jakkaransa puusta, mutta puun taivutus aiheutti teknisiä haasteita. Lisäksi hän tavoitteli yksinkertaista kiinnitystapaa jalkoihin, välttäen monimutkaisia perinteisiä liitoksia.

Jakkara 60 teki debyyttinsä Lontoossa marraskuussa 1933 Wood Only -näyttelyssä. Aalto keräsi kiitosta, ja vientitoiminta alkoi Englantiin. Aalto-huonekalut täyttivät markkinassa tyhjiön tuomalla selkeää innovaatiota. Vientitilastojen mukaan vuosina 1934–1935 maahan tuotiin lähes 2 000 jakkaraa, joista suurin osa oli kolmijalkaisia. Vuoden 1934 kotimaan näyttelystä myytiin noin 40 jakkaraa.

Vuonna 2017 katumuotibrändi Supreme julkaisi erikoisversion Jakkara 60:sta. Supreme lisäsi istuimeen mustavalkoisen ruutukuosin ja Supreme-laatikkologon.

Valmistusmenetelmä
------------------

Alvar Aallon patentoitu puuntaivutusmenetelmä.
Jakkara 60 tunnetaan erityisesti jalkojensa valmistusmenetelmästä, joka perustuu innovatiiviseen tapaan taivuttaa massiivipuuta. Valmistusprosessissa L-jalka-aihion toiseen päähän sahataan lovet, ja näiden lovikulmien väliin asetetaan liimaan kastetut vaneripalat. Puu taivutetaan sitten kuuman höyryn vaikutuksesta 90 asteen kulmaan. Valmis jalka kiinnitetään ruuveilla istuimen alle. Tämä valmistusmenetelmä on merkittävä, sillä se korvasi monimutkaiset ja paljon käsityötä vaativat liitokset, edustaen huomattavaa edistysaskelta kohti huonekalujen todellista sarjatuotantoa – juuri sitä, mitä Aalto tavoitteli 1930-luvun alussa.

Alun perin jalat taivutettiin muottien avulla prosessissa, joka saattoi kestää jopa kahdeksan tuntia. 1960-luvulla otettiin käyttöön hydraulipuristimet. Nykyään jaloille annetaan taivutuksen loppuvaiheessa sähköä, jonka avulla puu, viilu ja liima lämpenevät ja taivutusprosessi nopeutuu.

Jakkarat valmistetaan Viitasaaren seudulla Keski-Suomessa kasvaneesta koivusta. Koivulankut kuivuvat noin vuoden ajan ulkoilmassa A-Factoryn tontilla. Sitten tehtaan linjasto katkoo ja leikkaa lankut jakkaran jalan kokoisiksi. Puut höylätään ja niiden päätyihin sahataan urat viilutusta varten. Viilutuskone asettaa puuhun sahattuihin uriin viilut ja liiman. Toinen kone taivuttaa jalat, kovettaa liiman ja puristaa jalan L-kirjaimen muotoon. Taivutetut jalat siirretään noin viideksi päiväksi uuniin kuivumaan. Jalkoihin porataan reiät ja ne kitataan, pyöristetään ja hiotaan. Hionnassa ja lakkauksessa käytetään robotteja. Pintakäsittelyrobotti lakkaa jalat, jonka jalat siirretään välihiontarobottiin. Sitten jalat viimeistellään käsin ja lakataan vielä kertaalleen. Istuinosan koivupalat niitataan yhteen ja niiden pintaan liimataan koivuvaneri. Robotti leikkaa istuinosan pyöreäksi, minkä jälkeen puuseppä liimaa istuinosaan reunalistan. Seuraavaksi viimeistelijä hioo istuinosan reunat sileiksi. Listaosan lakkauksen jälkeen istuinosa on valmis.

Valmistaja
----------

Jakkarat valmistetaan A-Factory Oy:n huonekalutehtaassa, joka sijaitsee Kaarinassa Littoisten taajamassa Turun rajalla. Tehdas perustettiin vuonna 1910 nimellä Oy Huonekalu- ja Rakennustyötehdas Ab. Nimi muuttui vuonna 1966 Huonekalutehdas Korhonen Oy:ksi ja sitten vuonna 2013 A-Factory Oy:ksi, kun Artek Oy liitettiin osaksi sveitsiläistä Vitraa. Nykyinen tehdas on rakennettu vuonna 1965 ja sitä on laajennettu vuosina 1975 ja 1982. Tehtaan 11 000 neliömetrin tiloissa työskentelee 76 henkeä, joista tuotannossa 67.

Malleja
-------

E60-malli mustalla kannella.
1930-luvulta lähtien jakkarasta on tehty monia versioita. Jakkaraa on myyty verhoiltuna, maalattuna ja eri sävyihin petsattuna. Tarjolla on ollut lukuisia erilaisia viilupintoja: koivua, saarnia, visakoivua, mahonkia, jalavaa, tiikkiä ja tammea. Istuinta on ollut saatavilla erivärisillä linoleum-pinnoilla. 1970-luvulta lähtien yleistyi laminaattinen ikilevykansi. Keinonahkapäällysteiset jakkarat olivat 1970-luvulla suosittuja päiväkodeissa ja kirjastoissa. Niinikankaasta tehty verhoilu sai vaikutteensa Aasiasta.

Samankaltaisia tuotteita
------------------------

* Jakkara E60, jakkaran nelijalkainen versio vuodelta 1934

Lähteet
-------

1. 1 2 3 4 5 6 7 8  HS Turku | Alvar Aalto kehitti 1930-luvulla taivutusmenetelmän, josta syntyi klassikko – Nyt jakkaraa tehdään madonreikäisenä *Helsingin Sanomat*.  17.8.2023. Viitattu 29.1.2024.
2. 1 2  Artek: Artek - Jakkara 60 *Artek*. Viitattu 28.1.2024.
3. 1 2 3 4 5  Tämä jakkara on säilynyt muuttumattomana 80 vuotta *Keskisuomalainen*.  29.5.2013. Viitattu 28.1.2024.
4. ↑  Artek: Artek - Artek 60 jakkaran elinikäinen takuu *Artek*. Viitattu 28.1.2024.
5. 1 2 3 4  Kaisa Saario: Näin erotat aidon Aalto-jakkaran jäljitelmästä, neuvovat ammattilaiset *Helsingin Sanomat*.  15.9.2017. Viitattu 29.1.2024.
6. 1 2 3  Kalusteet | Parhaita timanttijuttuja: HS sahautti halki Aallon klassikkojakkaran ja Ikean suosikkijakkaran – Havainnot yllättivät kalustesuunnittelun professorinkin *Helsingin Sanomat*.  19.6.2022. Viitattu 28.1.2024.
7. ↑  Supreme unveils chequerboard edition of Artek's iconic Aalto Stool 60 *Dezeen*.  13.2.2017. Viitattu 28.1.2024. (englanniksi)
8. ↑  Artek: Artek - Supreme x Artek *Artek*.  18.5.2017. Viitattu 28.1.2024. (englanniksi)
9. ↑  Supreme x Artek Stool 60, New Old Stock/New In Box *1stDibs.com*. Viitattu 28.1.2024. (englanniksi)
10. ↑  Jakkara 60 *Alvar Aalto Foundation | Alvar Aalto -säätiö*. Viitattu 28.1.2024.
11. 1 2  Antti Hyvärinen: Ajaton Aalto-jakkara – näin sen teimme *Tekijä*.  5.1.2022. Viitattu 31.1.2024.
12. ↑  Muotoilu | Jossain vaiheessa Artekin käsitys puusta "vääristyi" – nyt klassinen Aalto-jakkara uudistuu *Helsingin Sanomat*.  3.2.2023. Viitattu 29.1.2024.

Aiheesta muualla
----------------

* Alvar Aallon patentti puuntaivutusmenetelmälle